คปภ. ติวเข้มคณะกรรมการตรวจสอบบริษัทประกันภัยยกระดับธรรมาภิบาล
ดร.สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.จะเดินหน้าส่งเสริมการกำกับดูแลที่ดีและการบริหารความเสี่ยงของบริษัทด้วยการจัดสัมมนาคณะกรรมการตรวจสอบของบริษัทประกันภัย ครั้งที่ 2/2558 เรื่อง IT Governance โดยมีคณะวิทยากรผู้เชี่ยวชาญจากสำนักงานพัฒนาธุรกรรมทางอิเล็กทรอนิกส์ (องค์กรมหาชน) (สพธอ.) และผู้บริหารระดับสูงจากภาคเอกชนมาบรรยายเกี่ยวกับ "การกำกับดูแลเทคโนโลยีสารสนเทศ" ในแง่มุมต่างๆ ทั้งด้านการรักษาความปลอดภัยของระบบ การบริหารข้อมูลลูกค้า ระบบ IT เพื่อธุรกรรมทางอิเล็กทรอนิกส์ และ วิสัยทัศน์การลงทุนในระบบ IT ของสถาบันการเงิน ซึ่งมีผู้เข้าร่วมสัมมนากว่า 250 คน ประกอบด้วย ผู้แทนสมาคมประกันชีวิตไทย ผู้แทนสมาคมประกันวินาศภัยไทย คณะกรรมการตรวจสอบ และผู้บริหารระดับสูงในสายงาน IT ของบริษัทประกันชีวิตและบริษัทประกันวินาศภัย
14 ธ.ค. 2558

ดร.สุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า คปภ.จะเดินหน้าส่งเสริมการกำกับดูแลที่ดีและการบริหารความเสี่ยงของบริษัทด้วยการจัดสัมมนาคณะกรรมการตรวจสอบของบริษัทประกันภัย ครั้งที่ 2/2558 เรื่อง IT Governance โดยมีคณะวิทยากรผู้เชี่ยวชาญจากสำนักงานพัฒนาธุรกรรมทางอิเล็กทรอนิกส์ (องค์กรมหาชน) (สพธอ.) และผู้บริหารระดับสูงจากภาคเอกชนมาบรรยายเกี่ยวกับ “การกำกับดูแลเทคโนโลยีสารสนเทศ” ในแง่มุมต่างๆ ทั้งด้านการรักษาความปลอดภัยของระบบ การบริหารข้อมูลลูกค้า ระบบ IT เพื่อธุรกรรมทางอิเล็กทรอนิกส์ และ วิสัยทัศน์การลงทุนในระบบ IT ของสถาบันการเงิน ซึ่งมีผู้เข้าร่วมสัมมนากว่า 250 คน ประกอบด้วย ผู้แทนสมาคมประกันชีวิตไทย ผู้แทนสมาคมประกันวินาศภัยไทย คณะกรรมการตรวจสอบ และผู้บริหารระดับสูงในสายงาน IT ของบริษัทประกันชีวิตและบริษัทประกันวินาศภัย
สำนักงาน คปภ. มีแนวทางที่จะปรับปรุงกฎเกณฑ์ที่ใช้ในการกำกับธุรกิจให้มีความพอดีและ กำกับเท่าที่จำเป็น โดยจะกำกับดูแลพฤติกรรมทางการตลาดให้มากขึ้น รวมทั้งจะส่งเสริมให้ภาคธุรกิจมีกลไกในการกำกับดูแลตนเอง มีการแข่งขันอย่างเป็นธรรม เพื่อให้เติบโตอย่างมีเสถียรภาพและยั่งยืน ทั้งนี้คณะกรรมการตรวจสอบถือเป็นองค์ประกอบที่สำคัญยิ่งในกลไกการกำกับดูแลตนเอง เพราะเป็นผู้ที่จะทำให้ผู้มีส่วนได้เสียทุกฝ่ายสามารถเชื่อมั่นได้ว่าบริษัทมีการดำเนินธุรกิจอย่างโปร่งใส เป็นธรรม ตั้งอยู่บนหลักของธรรมภิบาลและมีเสถียรภาพ
ในการปฏิบัติหน้าที่ของคณะกรรมการตรวจสอบ สำนักงาน คปภ. มีความคาดหวังว่าคณะกรรมการตรวจสอบของบริษัทต้องให้ความสำคัญใน 2 มิติ คือ มิติที่ 1 การกำกับดูแลการดำเนินงานในปัจจุบันให้มีประสิทธิภาพ โดยมีหน้าที่ใน 3 บทบาท คือ “สอบทาน ให้ความเห็น และพิจารณา” สอบทาน ได้แก่ สอบทานความสมบูรณ์ครบถ้วนของรายงานทางการเงินให้มีความสมบูรณ์ สอบทานความมีประสิทธิภาพของระบบการควบคุมภายใน (Internal Control) ระบบการตรวจสอบภายใน (Internal Audit) และระบบการบริหารความเสี่ยง (Risk Management) และสอบทานให้บริษัทมีการดำเนินธุรกิจอยู่ภายในกฎ กติกา และจรรยาบรรณวิชาชีพ โดยเคารพสิทธิของผู้บริโภค ให้ความเห็น ได้แก่ การให้ความเห็นและข้อเสนอแนะแก่ฝ่ายบริหาร เพื่อการกำกับดูแลการปฏิบัติงานให้เป็นไปอย่างมีประสิทธิภาพและประสิทธิผลและให้ความเห็นประกอบรายงานผลการประเมินการควบคุมภายในของบริษัทโดยรวม เพื่อสื่อสารให้คณะกรรมการบริษัทได้รับข้อมูลเกี่ยวกับการดำเนินงานอย่างเหมาะสมและเพียงพอ และพิจารณา คือ การพิจารณาคัดเลือก เสนอแต่งตั้งบุคคลซึ่งมีความเป็นอิสระเพื่อทำหน้าที่เป็นผู้สอบบัญชีของบริษัท รวมถึงการพิจารณาความเหมาะสมของขอบเขตการดำเนินงานและค่าตอบแทนด้วย
ในมิติที่ 2 คณะกรรมการตรวจสอบจะต้องเป็นผู้ที่มีวิสัยทัศน์ในการบริหารความเสี่ยงสำหรับสิ่งที่อาจเกิดขึ้นในอนาคต และมีบทบาทโดยตรงในการเป็นผู้ทำหน้าที่ตรวจสอบเพื่อให้มั่นใจว่า หน่วยงานต่างๆ ได้ปฏิบัติตามกรอบการบริหารความเสี่ยงที่คณะกรรมการบริษัทได้วางไว้ เป็นผู้ให้ข้อมูลสะท้อนกลับในแง่ของความเสี่ยงที่อาจเกิดขึ้นในอนาคต และประเมินความมีประสิทธิภาพของระบบการบริหารความเสี่ยงโดยรวม
ดร.สุทธิพล กล่าวเพิ่มเติมว่า ในการวางรากฐานเพื่อการเติบโตของอุตสาหกรรม เราต้องมีการลงทุนในระบบเทคโนโลยีที่ทันสมัยและปลอดภัยสำหรับลูกค้า เพื่อยกระดับประสิทธิภาพการดำเนินธุรกิจ ให้มีต้นทุนที่ต่ำลงในระยะยาว และมีการบริหารความเสี่ยงที่ดี รวมถึงต้องมีการลงทุนด้านทรัพยากรบุคคลของภาคธุรกิจประกันภัยอย่างจริงจัง เพื่อเสริมสร้างให้ธุรกิจมีความคล่องตัว พร้อมที่จะแข่งขันเมื่อมีโอกาสใหม่ๆ เข้ามา โดยเฉพาะอย่างยิ่งเมื่อมีการเปิดตลาดในภูมิภาคอาเซียน
 